b'\n_START_ARTICLE_\nM\xc4\x83n\xc4\x83stirea Brebu\n_START_SECTION_\nAmplasare\n_START_PARAGRAPH_\nM\xc4\x83n\xc4\x83stirea este amplasat\xc4\x83 \xc3\xaen vatra localit\xc4\x83\xc8\x9bii Brebu M\xc3\xa2n\xc4\x83stirii din actualul jude\xc8\x9b Prahova, \xc3\xaen apropierea r\xc3\xa2ului Doftana. Arealul geografic este \xc3\xaenc\xc3\xa2nt\xc4\x83tor, situarea acestuia \xc3\xaentr-o depresiune a Sub-Carpa\xc8\x9bilor, la poalele mun\xc8\x9bilor Baiului \xc8\x99i Grohoti\xc8\x99ului, confer\xc4\x83 o clim\xc4\x83 dulce \xc8\x99i un aer curat cu calit\xc4\x83\xc8\x9bi terapeutice.\n_START_SECTION_\nArhitectur\xc4\x83\n_START_PARAGRAPH_\nComplexul arhitectural de la Brebu, conceput ca m\xc4\x83n\xc4\x83stire \xc8\x99i curte domneasc\xc4\x83, este p\xc4\x83strat \xc3\xaen forma ini\xc8\x9bial\xc4\x83, fiind unul dintre pu\xc8\x9binele monumente medievale rom\xc3\xa2ne\xc8\x99ti at\xc3\xa2t de bine conservate. Acesta este compus din:_NEWLINE_Biserica m\xc4\x83n\xc4\x83stirii - ca arhitectur\xc4\x83 este asem\xc4\x83n\xc4\x83toare cu cea de la M\xc4\x83n\xc4\x83stirea Dealu, de dimensiuni mari (30 x 10 m), construit\xc4\x83 pe un plan triconc cu o turl\xc4\x83 pe naos \xc8\x99i alte dou\xc4\x83 mai mici pe pronaos. Zidurile, foarte groase, sunt din c\xc4\x83r\xc4\x83mid\xc4\x83 ars\xc4\x83 \xc8\x99i piatr\xc4\x83. Decora\xc8\x9biunea exterioar\xc4\x83 este specific\xc4\x83 bisericilor din \xc8\x9aara Rom\xc3\xa2neasc\xc4\x83, simpl\xc4\x83, singurele elemente decorative fiind dou\xc4\x83 registre de firide \xc8\x99i un br\xc3\xa2u de piatr\xc4\x83 \xc3\xaen partea superioar\xc4\x83 \xc8\x99i ancadramentele u\xc8\x99ilor \xc8\x99i ferestrelor, acestea fiind realizate de me\xc8\x99terul Lupu (probabil un me\xc8\x99ter adus din Moldova) \xc8\x99i reproduc\xc3\xa2nd modele ale goticului t\xc3\xa2rziu moldovenesc. Decora\xc8\x9biunea \xc3\xaenterioar\xc4\x83 este de secol XIX (1843), cu refacerea picturii t\xc3\xa2mplei \xc8\x99i altarului, oper\xc4\x83 a lui Sava Hen\xc8\x9bia \xc3\xaentre anii 1901-1902._NEWLINE_Casele domne\xc8\x99ti sunt, ca arhitectur\xc4\x83, specifice epocii. Construc\xc8\x9bia este asem\xc4\x83n\xc4\x83toare cu cea p\xc4\x83strat\xc4\x83 la Plumbuita, (11,80 x 30,20 m), format\xc4\x83 din 9 camere \xc8\x99i o sufragerie, toate comunic\xc3\xa2nd \xc3\xaentre ele. Subsolul este format din dou\xc4\x83 pivni\xc8\x9be boltite, acesul \xc3\xaen ele f\xc4\x83c\xc3\xa2ndu-se printr-un g\xc3\xa2rlici peste care a fost construit un foi\xc8\x99or._NEWLINE_Turnul de acces \xc3\xaen incinta complexului este de dimensiuni mari, una dintre cele mai frumoase \xc8\x99i mai bine p\xc4\x83strate construc\xc8\x9bii de acest tip din Rom\xc3\xa2nia. Este a\xc8\x99ezat pe latura sudic\xc4\x83 a incintei, av\xc3\xa2nd un parter \xc8\x99i trei etaje \xc8\x99i domin\xc4\x83 prin \xc3\xaen\xc4\x83l\xc8\x9bimea sa (aproximativ 20 m) \xc3\xaemprejurimile (de altfel unul din scopurile construc\xc8\x9biei a fost \xc8\x99i acela de foi\xc8\x99or de observa\xc8\x9bie). Primele dou\xc4\x83 etaje sunt prev\xc4\x83zute cu metereze pentru arme de foc iar al treilea, folosit drept clopotni\xc8\x9b\xc4\x83, are spa\xc8\x9biu deschis \xc3\xaen toate p\xc4\x83r\xc8\x9bile. Parte din pere\xc8\x9bii interiori ai turnului au fost repicta\xc8\x9bi de Sava Hen\xc8\x9bia._NEWLINE_Zidul de incint\xc4\x83, cu o \xc3\xaen\xc4\x83l\xc8\x9bime de 6 m, are form\xc4\x83 octogonal\xc4\x83 neregulat\xc4\x83. Este f\xc4\x83cut din piatr\xc4\x83 \xc8\x99i c\xc4\x83r\xc4\x83mid\xc4\x83 ars\xc4\x83, fiind prev\xc4\x83zut cu metereze pentru tragere. Sub aceste metereze \xc3\xaenc\xc4\x83 se mai pot observa urmele unui drum de straj\xc4\x83 de lemn, ast\xc4\x83zi disp\xc4\x83rut._NEWLINE_Chiliile \xc8\x99i cl\xc4\x83dirile anexe erau situat pe latura de vest a incintei, ast\xc4\x83zi fiind disp\xc4\x83rute \xc3\xaen \xc3\xaentregime, locul existen\xc8\x9bei lor fiind marcat cu ocazia lucr\xc4\x83rilor de restaurare terminate \xc3\xaen 1963.\n_START_SECTION_\nIstoric\n_START_PARAGRAPH_\nLucr\xc4\x83rile de construc\xc8\x9bie au \xc3\xaenceput la o dat\xc4\x83 anterioar\xc4\x83 celei de 27 noiembrie 1640, c\xc3\xa2nd, \xc3\xaen actul solemn emis de voievod, av\xc3\xa2nd semn\xc4\x83tura autograf\xc4\x83 \xc8\x99i pecetea mare a \xc8\x9b\xc4\x83rii, prin care readucea m\xc4\x83n\xc4\x83stirile autohtone la st\xc4\x83p\xc3\xa2nii lor fire\xc8\x99ti \xc8\x99i oprea practicile d\xc4\x83rii ca metoh, se pomenea de m\xc4\x83n\xc4\x83stirea Brebu ca despre o m\xc3\xa2n\xc4\x83stire ridicat\xc4\x83 din temelii de domnia sa, iar, \xc3\xaen aprilie 1641, \xc3\xaen actul de \xc3\xaent\xc4\x83rire al Patriarhiei de la Constantinopol se confirma acela\xc8\x99i lucru (\xe2\x80\x9eCatalogul documentelor \xc8\x9a\xc4\x83rii Rom\xc3\xa2ne\xc8\x99ti din Arhivele Statului\xe2\x80\x9d, vol.V 1640-1644, Bucure\xc8\x99ti, 1985, p.\xc2\xa0111-113, 179-180). Cu toate acestea, \xc3\xaen lunga pisanie din pronaos, p\xc4\x83strat\xc4\x83 integral, se spune c\xc4\x83 \xe2\x80\x9e[...]s-a \xc3\xaenceput a se zidi \xc3\xaen luna lui iunie 27 de zile, \xc3\xaen anul 7158 (1650)[...]\xe2\x80\x9d. Este greu de explicat inadverten\xc8\x9ba aceasta, unii cercet\xc4\x83tori afirm\xc3\xa2nd c\xc4\x83 la 1650 erau terminate lucr\xc4\x83rile, iar\xc4\x83 nu \xc3\xaencepute, motivele unui a\xc8\x99a lung termen de execu\xc8\x9bie fiind puse pe seama luptelor cu Vasile Lupu \xc8\x99i a tulbur\xc4\x83rilor create de revolta seimenilor._NEWLINE_\xc3\x8en ciuda acestei pisanii, actele arat\xc4\x83 c\xc4\x83 aceast\xc4\x83 m\xc4\x83n\xc4\x83stire, cu hramul Sfin\xc8\x9bilor Arhangheli Mihail, Gavriil, Azrael \xc8\x99i Rafail, era gata, sau m\xc4\x83car func\xc8\x9bional\xc4\x83, la 1641. Dou\xc4\x83 acte, unul din 9 martie, prin care voievodul cump\xc4\x83ra p\xc4\x83m\xc3\xa2nt de la mai mul\xc8\x9bi mo\xc8\x99neni \xe2\x80\x9e[...]ca s\xc4\x83 fie fii\xc4\x83 m\xc4\x83rii sale \xc8\x99i svintii m\xc4\x83n\xc4\x83stiri de mo\xc8\x99\xc4\x83e[...]\xe2\x80\x9d, iar \xc3\xaen al doilea din 28 aprilie mut\xc4\x83 un rum\xc3\xa2n al m\xc4\x83n\xc4\x83stirii Mislea pe mo\xc8\x99iile din Brebu, \xc8\x99tiut fiind faptul c\xc4\x83 satul, la cea dat\xc4\x83, era un sat exclusiv de oameni liberi. De altfel aceste \xc3\xaenzestr\xc4\x83ri cu p\xc4\x83m\xc3\xa2nturi \xc3\xaen satul de mo\xc8\x99neni nu a fost tocmai un act de bun\xc4\x83voin\xc8\x9b\xc4\x83 al acestora c\xc4\x83ci la 12 iulie 1654, dup\xc4\x83 moartea marelui voievod, \xc3\xaentr-un act emis de Constantin \xc8\x98erban se spune c\xc4\x83 \xe2\x80\x9e[...]Matei voievod, dup\xc4\x83 ce a zidit domnia sa m\xc4\x83n\xc4\x83stire acolo la Brebu, el a fost hot\xc4\x83rnicit toat\xc4\x83 mo\xc8\x99ia Brebului cu 12 boieri \xc8\x99i cu jupanul Preda mare vornic \xc8\x99i a propit mo\xc8\x99ia megie\xc8\x99ilor, de a pus pe to\xc8\x9bi megie\xc8\x99ii \xc3\xaen mijlocul p\xc4\x83durii \xc8\x99i le-a aprins casele ca s\xc4\x83 nu se mai \xc3\xaentoarc\xc4\x83[...]\xe2\x80\x9d (apud \xc8\x98tefan Andreescu, \xe2\x80\x9eM\xc4\x83n\xc4\x83stirea Brebu\xe2\x80\x9d, \xc3\xaen Glasul Bisericii, nr. 1-2, 1968). De asemenea, prin acest act se d\xc4\x83 \xc3\xaenapoi brebenilor jum\xc4\x83tate din mo\xc8\x99ia luat\xc4\x83 prin metodele ar\xc4\x83tate mai sus. Dup\xc4\x83 aceste \xe2\x80\x9ecump\xc4\x83r\xc4\x83turi\xe2\x80\x9d \xc3\xaen sat, au mai urmat \xc8\x99i alte \xc3\xaenzestr\xc4\x83ri cu mo\xc8\x99ii cum rezult\xc4\x83 din actele vremii (Voineasa, Titeasa, \xc8\x98op\xc3\xa2rlige \xc8\x99i Moceasca)._NEWLINE_La sf\xc3\xa2r\xc8\x99itul domniei lui Matei Basarab lucr\xc4\x83rile la finisaje, precum \xc8\x99i pictura bisericii, nu erau gata \xc3\xaen ciuda eforturilor celor doi ispravnici Mogo\xc8\x99, iuzba\xc8\x99a din P\xc4\x83ule\xc8\x99ti \xc8\x99i Antonie postelnicul din Negoie\xc8\x99ti, iar ca prim egumen este atestat din pisanie chir Vasilie monahul, probabil acela\xc8\x99i care la 1646 va fi men\xc8\x9bionat ca egumen la M\xc4\x83n\xc4\x83stirea Pl\xc4\x83t\xc4\x83re\xc8\x99ti._NEWLINE_Domnul Antonie din Pope\xc8\x99ti recondi\xc8\x9bioneaz\xc4\x83 turnul incintei \xc3\xaenzestr\xc3\xa2ndu-l cu un clopot, ast\xc4\x83zi disp\xc4\x83rut._NEWLINE_Conflictul iscat de deposed\xc4\x83rile for\xc8\x9bate s-a acutizat dup\xc4\x83 moartea lui Matei Basarab, conduc\xc3\xa2nd \xc3\xaen mod firesc la un dezinteres al localnicilor fa\xc8\x9b\xc4\x83 de m\xc4\x83n\xc4\x83stire, aceasta intr\xc3\xa2nd \xc3\xaencet \xc3\xaen paragin\xc4\x83. Constantin Br\xc3\xa2ncoveanu a g\xc4\x83sit sf\xc3\xa2ntul l\xc4\x83ca\xc8\x99 \xc3\xaentr-o stare jalnic\xc4\x83. Prin dou\xc4\x83 acte datate 24 februarie 1689 \xc8\x99i 2 iulie 1690, el reconfirm\xc4\x83 vechile privilegii ale m\xc4\x83n\xc4\x83stirii \xc8\x99i scute\xc8\x99te de d\xc4\x83ri un num\xc4\x83r de 52 de localnici, pentru a ajuta la terminarea lucr\xc4\x83rilor de finisare \xc8\x99i executarea picturii murale (ast\xc4\x83zi p\xc4\x83strat\xc4\x83 numai fragmentar la unele din arcadele ferestrelor). Prin aceste acte, precum \xc8\x99i prin cele ulterioare, el d\xc4\x83 \xc3\xaen seama unei p\xc4\x83r\xc8\x9bi a locuitorilor grija privind \xc3\xaentre\xc8\x9binerea cl\xc4\x83dirilor \xc3\xaen schimbul unor scutiri de d\xc4\x83ri. Aceast\xc4\x83 atitudine va provoca o scindare a satului \xc3\xaen, a\xc8\x99a cum este cunoscut azi, Brebu M\xc3\xa2n\xc4\x83stiresc \xc8\x99i Brebu Megie\xc8\x99esc._NEWLINE_Totu\xc8\x99i aceast\xc4\x83 reorganizare a administra\xc8\x9biei m\xc4\x83n\xc4\x83stirii nu se dovede\xc8\x99te a fi cea mai eficient\xc4\x83, c\xc4\x83ci conflictul cu mo\xc8\x99nenii brebeni nu s-a stins \xc8\x99i m\xc4\x83n\xc4\x83stirea a continuat s\xc4\x83 se ruineze treptat. Grigore al II-lea Ghica, v\xc4\x83z\xc3\xa2nd c\xc4\x83 biserica \xe2\x80\x9e[...]au r\xc4\x83mas slab\xc4\x83 \xc8\x99i foarte s\xc4\x83rac\xc4\x83[...]\xe2\x80\x9d, \xc3\xaentr-un act din 8 mai 1752, trece administrarea m\xc4\x83n\xc4\x83stirii din m\xc3\xa2inile urma\xc8\x99ilor celor l\xc4\x83sa\xc8\x9bi de Constantin Br\xc3\xa2ncoveanu \xc3\xaen cea a Eforiei Spitalului Sf. Pantelimon din Bucure\xc8\x99ti, egumenul \xc8\x99i c\xc4\x83lug\xc4\x83rii av\xc3\xa2nd a se ocupa de cele spirituale, iar spitalul de cele materiale. Aceast\xc4\x83 \xc3\xaenchinare avea s\xc4\x83 fie un contract \xc3\xaen toat\xc4\x83 regula, prin care c\xc4\x83lug\xc4\x83rii, \xc3\xaen schimbul administr\xc4\x83rii \xc8\x99i \xc3\xaentre\xc8\x9binerii bunurilor (repara\xc8\x9bii, construc\xc8\x9bii etc.), d\xc4\x83deau o sum\xc4\x83 anual\xc4\x83 de 25 de taleri. Tot Eforia se ocupa \xc8\x99i de numirea egumenilor, precum \xc8\x99i de numirea \xc8\x99i \xc3\xaentre\xc8\x9binerea a doi preo\xc8\x9bi pentru locuitorii din sat._NEWLINE_Cutremurul puternic din 1802 d\xc4\x83r\xc3\xa2m\xc4\x83 turlele bisericii, surp\xc4\x83 zidurile \xc8\x99i fisureaz\xc4\x83 turnul de la intrare d\xc4\x83r\xc3\xa2m\xc3\xa2nd partea superioar\xc4\x83. Ceva repara\xc8\x9bii s-au f\xc4\x83cut abia \xc3\xaentre anii 1828-1836 c\xc3\xa2nd se refac turlele, \xc3\xaens\xc4\x83 din lemn, pun\xc3\xa2ndu-se \xc8\x99i o inscrip\xc8\x9bie. \xc3\x8en 1838, un alt cutremur mare devasteaz\xc4\x83 m\xc4\x83n\xc4\x83stirea, ref\xc4\x83cut\xc4\x83 par\xc8\x9bial, chiar \xc3\xaen acela\xc8\x99i an, de arhimandritul Teodor Cernicanul._NEWLINE_La mijlocul secolului al XIX-lea aici a func\xc8\x9bionat o impresionant\xc4\x83 bibliotec\xc4\x83 a arhimandritului Ghenadie P\xc3\xa2rvulescu con\xc8\x9bin\xc3\xa2nd manuscrise vechi \xc8\x99i c\xc4\x83r\xc8\x9bi valoase. Din nefericire acestea toate au disp\xc4\x83rul \xc3\xaen incendiul din 1 decembrie 1855 care a mistuit \xc3\xaen \xc3\xaentregime chilile \xc8\x99i anexele._NEWLINE_\xc3\x8en 1863, odat\xc4\x83 cu secularizarea averilor m\xc4\x83n\xc4\x83stire\xc8\x99ti, m\xc4\x83n\xc4\x83stirea Brebu este desfiin\xc8\x9bat\xc4\x83 \xc8\x99i reorganizat\xc4\x83 ca biseric\xc4\x83 de mir, p\xc4\x83m\xc3\xa2nturile \xc8\x99i bunurile c\xc4\x83lug\xc4\x83rilor trec\xc3\xa2nd \xc3\xaen patrimoniul Eforiei Spitelelor Civile care le-a scos la licita\xc8\x9bie. Casele egumene\xc8\x99ti, \xc8\x99i ele luate de Eforie,au fost transformate mai \xc3\xaent\xc3\xa2i \xc3\xaen cas\xc4\x83 de vacan\xc8\x9b\xc4\x83 pentru elevele de la azilul \xe2\x80\x9eElena Doamna\xe2\x80\x9c, apoi \xc3\xaen sanatoriu, preventoriu, \xc3\xaentre 1950 \xc8\x99i 1957 \xc3\xaen cas\xc4\x83 de b\xc4\x83tr\xc3\xa2ni ca, \xc3\xaen sf\xc3\xa2r\xc8\x99it, \xc3\xaen 1959 s\xc4\x83 devin\xc4\x83 muzeu._NEWLINE_Lucr\xc4\x83ri de reconstruc\xc8\x9bie \xc8\x99i restaurare au fost f\xc4\x83cute \xc3\xaen anul 1843, de c\xc4\x83tre domnul Gheorghe Bibescu, \xc3\xaen 1930, c\xc3\xa2nd s-a ref\xc4\x83cut fa\xc8\x9bada \xc8\x99i \xc3\xaen 1939, c\xc3\xa2nd s-au d\xc4\x83r\xc3\xa2mat turlele de lemn \xc8\x99i pridvorul ad\xc4\x83ugat \xc3\xaen secolul al XIX-lea, bisericii red\xc3\xa2ndu-i-se aspectul ini\xc8\x9bial. Dup\xc4\x83 instaurarea republicii, are loc cea mai mare campanie de restaurare \xc8\x99i recondi\xc8\x9bionare a ansamblului arhitectonic \xc3\xaentre anii 1955-1960, ref\xc4\x83c\xc3\xa2ndu-se turlele de piatr\xc4\x83, d\xc4\x83r\xc3\xa2m\xc3\xa2ndu-se ce a mai r\xc4\x83mas din chiliile mai noi \xc8\x99i marc\xc3\xa2ndu-se cele vechi etc.  Cu aceast\xc4\x83 ocazie biserica este \xc3\xaenchis\xc4\x83 pentru slujbe \xc8\x99i, \xc3\xaempreun\xc4\x83 cu tot complexul, este transformat\xc4\x83 \xc3\xaen muzeu de istorie \xc8\x99i art\xc4\x83 medieval\xc4\x83._NEWLINE_La 23 aprilie 1961 izbucne\xc8\x99te un incendiu de propor\xc8\x9biii, necesit\xc3\xa2nd o alt\xc4\x83 lucrare de restaurare terminat\xc4\x83 \xc3\xaen 1963, care a redat aspectul m\xc4\x83n\xc4\x83stirii a\xc8\x99a cum era \xc3\xaen secolul al XVII-lea.\n_START_SECTION_\n\xc3\x8en prezent\n_START_PARAGRAPH_\nDup\xc4\x83 desfiin\xc8\x9barea m\xc4\x83n\xc4\x83stirii \xc3\xaen 1960 \xc8\x99i p\xc3\xa2n\xc4\x83 \xc3\xaen prezent, biserica m\xc4\x83n\xc4\x83stirii, cu hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d (cod LMI PH-II-m-A-16375.01), serve\xc8\x99te ca l\xc4\x83ca\xc8\x99 de cult pentru parohia satului Brebu M\xc3\xa2n\xc4\x83stirei, \xc3\xaen timp ce Casa Domneasc\xc4\x83 (cod LMI PH-II-m-A-16375.02) ad\xc4\x83poste\xc8\x99te exponatele Muzeului de istorie \xc8\x99i art\xc4\x83 medieval\xc4\x83 Prahova.'